OBH 738/1995.
Az állampolgári jogok országgyűlési biztosának jelentése
Ügyintéző: dr. Kubinyi Katalin

Az eljárás megindítása

A panaszos a ..................... földhivataltól több éve hiába kéri a tulajdonjogának az ingatlan-nyilvántartásba történő bejegyzését.

A megállapított tényállás

A panaszos kárpótlási árverésen szerzett tulajdonjogot a K .......... 0199/9. helyrajzi számú ingatlanra vonatkozóan. Az árverést 1993. április 2-án tartották. Ezt követően a panaszos több ízben érdeklődött a .............. földhivatalban tulajdonjogának bejegyzése ügyében.
Megkeresésemre a Bács-Kiskun Megyei Földhivatal vezetője arról tájékoztatott, hogy a földhivatal ................... kirendeltsége kapacitás hiányában nem volt képes az árverési anyagok előkészítésére és az ingatlanok kitűzésére. Erre tekintettel a Bács-Kiskun Megyei Földhivatal 1993. IX. 10-én vállalkozási szerződést kötött a Földmérési és Távérzékelési Intézettel (FÖMI) a kárpótlási árverésen szerzett ingatlanok kitűzésére és birtokba adására vonatkozóan. A FÖMI a panaszos területét 1994. IV. 8-án természetben kitűzte és azt a panaszos részére - birtokba adási jegyzőkönyv aláírásával hitelesítve - birtokba adta.
A FÖMI az ingatlan-nyilvántartási átvezetéshez szükséges műszaki munkarészeket 1996. I. 30-án adta le a Bács-Kiskun Megyei Földhivatalhoz, amit a földhivatal II. 5-én továbbított a .................. kirendeltségnek záradékolás és átvezetés céljából.
A záradékolás során derült ki, hogy a FÖMI által elkészített munkarészek nem az érvényben lévő földmérési szakmai utasítások és előírások szerint készültek el, ezért azok átvezetésre alkalmatlanok.
A Bács-Kiskun Megyei Földhivatal vezetése úgy döntött, hogy az évek óta tartó és húzódó munkavégzésre való tekintettel nem a 12/1995. (V.4.) FM r. 3.sz. mellékletének 4. pontja alapján jár el (ami kimondja, hogy a hibák és hiányosságok javítása a készítő feladata) a várhatóan hosszan elhúzódó javítási procedúrára való tekintettel, hanem a hiba kijavítást a hivatal maga végzi el. Erre az intézkedés  1996. III. 14-én megtörtént.
A panaszos által licitált terület javítására is e tevékenység alapján került sor.
A panaszos tulajdonjogának bejegyzésére a ............. földhivatal 3500/1996. számú egyszerűsített határozatával 1996. VI. 10-én került sor.

Az ügy jogszabályi háttere

68/1990. (IV.4.) MT rendelet a földügyi szakigazgatási tevékenységről és szervezetről.
1/1990. (VI.26.) FM rendelet a földhivatalokról.
104/1991. (VIII.3.) Korm.rendelet  a tulajdonviszonyok rendezése érdekében az állam által az állampolgárok tulajdonában igazságtalanul okozott károk részleges kárpótlásáról szóló 1991. évi XXV. törvény végrehajtásáról.
1957. évi IV. törvény az államigazgatási eljárásról.

A vizsgálat megállapításai

A lefolytatott vizsgálat alapján megállapítható, hogy a panaszos tulajdonjogának az ingatlan-nyilvántartásba történt bejegyzése a jogszabályban előírtakhoz képest jelentős késedelemmel történt.
Ezzel az eljárással megsértették a Magyar Köztársaság Alkotmányának 2.§ (1) bekezdésében deklarált jogállamiságból fakadó jogbiztonság követelményét.
A Bács-Kiskun Megyei Földhivatal a hivatalunk által lefolytatott vizsgálat alatt észlelte az eljárási hiányosságokat.
A megyei földhivatal saját hatáskörben elvégezte annak a hibának a kijavítását, ami akadályozta a tulajdonjognak az ingatlan-nyilvántartásba történő bejegyzését.
Ezt követően a ............. körzeti földhivatal ................... kirendeltsége bejegyezte a panaszos tulajdonjogát az ingatlan-nyilvántartásba.

Az előbbiekre tekintettel megállapítható, hogy az alkotmányos visszásságot az eljáró hatóság saját hatáskörben megszüntette.

Budapest, 1996. június 18.

Gönczöl Katalin